
Η Κοινο_Τοπία προβάλλει την ταινία ‘‘Ο εχθρός μου’’ 

του Γιώργου Τσεμπερόπουλου και συνομιλεί μαζί του

Την ταινία του Γιώργου Τσεμπερόπουλου ‘’Ο εχθρός μου’’ παρουσιάζει η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr το Σάββατο 30 Ιανουαρίου 2016 παρουσία του σκηνοθέτη. Η προβολή θα γίνει στο Ιντεάλ πεζόδρομος Αγ. Νικολάου 4-6 στις 7μμ. Μετά την προβολή θα ακολουθήσει συζήτηση με το σκηνοθέτη της ταινίας και τον πατρινής καταγωγής σκηνοθέτη Βασίλη Κοσμόπουλο που θα παραβρεθεί επίσης. Την εκδήλωση θα προλογίσει εκ μέρους της Κοινο_Τοπίας ο Σάκης Κάπαρης. Για τη παρακολούθηση της προβολής θα διατίθενται προσκλήσεις στο κατάστημα Ποτά Σπηλιώτη (Ρήγα Φεραίου 134, τηλ. 2615.002009) για τις οποίες θα ακολουθηθεί σειρά προτεραιότητας.

 Η δράση αυτή έχει ως σκοπό τη γνωριμία του σκηνοθέτη και του κινηματογραφικού έργου του με το σινεφίλ κοινό της πόλης. Παράλληλα η Κοινο_Τοπία προτρέπει τους συμμετέχοντες να στηρίξουν τη καμπάνια που κάνει για συγκέντρωση ειδών πρώτης ανάγκης για κοινωνικά ευάλωτες ομάδες αντί αντιτίμου εισόδου (η προβολή θα είναι δωρεάν). Προς το σκοπό αυτό στην είσοδο θα παραλαμβάνονται από τους εθελοντές της οργάνωσης υλικά (κατά προτίμηση γλυκίσματα συσκευασμένα, βρεφικές κρέμες και πάνες, οδοντόβουρτσες-οδοντόκρεμες) αλλά και χρηματικά ποσά για την αγορά των παραπάνω.
Ο σκηνοθέτης των βραβευμένων «Μέγαρα», «Ξαφνικός Έρωτας», «Άντε Γειά» και «Πίσω Πόρτα» μας παρουσιάζει μία ταινία «σκληρή όσο και η εποχή μας», όπως ο ίδιος τη χαρακτηρίζει. Όπως και στις προηγούμενες ταινίες του, έτσι και εδώ ο Γιώργος Τσεμπερό- πουλος καταγράφει το πρόσωπο της σημερινής Αθήνας και των ανθρώπων της. Για τον ίδιο, «πριν δέκα χρόνια ζούσαμε στον Παράδεισο. Τώρα που όλα έχουν αλλάξει και η ζωή εδώ είναι μια συνεχής δοκιμασία, αισθάνομαι ότι δε μου επιτρέπεται πια να καλλιγραφώ».

Περίληψη

Ο 50άχρονος Κώστας Στασινός, ιδιοκτήτης γεωπονικού καταστήματος, ζει μια ήσυχη ζωή με τη γυναίκα του Ράνια, τον 18χρονο γιο του Ανδρέα, τη 14χρονη κόρη του Λουίζα και τη συλλογή του με βινύλια. 

Προοδευτικός και αμετανόητα ιδεολόγος από τα φοιτητικά του χρόνια, προσπαθεί να εμφυσήσει στα παιδιά του τις αξίες με τις οποίες ανδρώθηκε.

Η λεηλασία του σπιτιού του από μια συμμορία και ο βιασμός της κόρης του, θα ανατρέψουν ολοκληρωτικά την οικογενειακή ηρεμία, φέρνοντας βίαια στην καθημερινότητά της το παλιό κυνηγετικό όπλο του πατέρα του. 

Η ιστορία ενός ηθικά διαλυμένου άνδρα που ήταν το στήριγμα της οικογένειάς του και του αγώνα του να επαναφέρει τη ζωή τους σε κάποια ισορροπία.

Πληροφορίες για δημοσιογράφους Σπηλιώτης Ανδρέας 2615.002009
Συμπληρωματικές πληροφορίες

► Σημείωμα σκηνοθέτη: 

«Όταν γίνεσαι πατέρας, προσπαθείς να είσαι προσεκτικός και υπεύθυνος. Καθώς αρχίζουν τα παιδιά σου να αντιλαμβάνονται τον κόσμο, γίνεσαι προστάτης και δάσκαλός τους. Με τις επιλογές σου δημιουργείς ένα σταθερό και προστατευμένο περιβάλλον, με τις πράξεις σου τα καθοδηγείς ώστε να αποκτήσουν αξίες και αυτοπεποίθηση, να γίνουν «πολιτισμένοι» άνθρωποι. 

Ο Κώστας Στασινός, όταν ήταν είκοσι, σπούδαζε γεωπόνος ώστε να αλλάξει την αγροτική οικονομία της χώρας του. Στα τριάντα, έγινε πατέρας ενός αγοριού και άνοιξε ένα γεωπονικό κατάστημα. Πλησιάζοντας τα σαράντα, απέκτησε μια κόρη και αγόρασε μια μικρή μονοκατοικία με κήπο, με δάνειο. 

Τώρα που είναι πενήντα, έρπει στο πάτωμα του σπιτιού του φιμωμένος και δεμένος, ανίκανος να προστατεύσει την γυναίκα του, την κόρη του και τον γιό του από τη βία τεσσάρων μασκοφόρων εισβολέων.

Όλες μου οι ταινίες αφορούν την Αθήνα και τους ανθρώπους της. Πριν δέκα χρόνια όμως ζούσαμε στον Παράδεισο. Τώρα που όλα έχουν αλλάξει και η ζωή εδώ είναι μια συνεχής δοκιμασία, αισθάνομαι ότι δε μου επιτρέπεται πια να καλλιγραφώ. 

Η ταινία είναι σκληρή όσο και η εποχή μας αλλά και πολύ ανθρώπινη, όσο και εμείς οι ίδιοι.» 

► Οι συντελεστές:

Σκηνοθεσία: Γιώργος Τσεμπερόπουλος

Σενάριο: Γιάννης Τσίρος

Διευθυντής Φωτογραφίας: Βαγγέλης Κατριτζιδάκης

Mοντάζ: Γιώργος Μαυροψαρίδης

Σκηνικά: Σπύρος Λάσκαρης

Κοστούμια: Χριστίνα Χατζαρίδου

Μουσική: Άκης Δαούτης

Παραγωγός: Ελένη Κοσσυφίδου

Συμπαραγωγοί: Ελληνικό Κέντρο Κινηματογράφου, ΕΡΤ ΑΕ, ΝΟVA AE

Πρωταγωνιστούν: Mανώλης Μαυροματάκης, Μαρία Ζορμπά, Γιώργος Γάλλος, Αντώνης Καρυστινός, Θανάσης Παπαγεωργίου, Αριάδνη Καβαλιέρου, Ηλίας Μουλάς, Tudor Chirila, Vesela Kazakova, Θάνος Γραμμένος, Κώστας Ανταλόπουλος, Γιάννης Νιάρρος, Νίκος Ντάλλας, Κωσταντίνος Μωραΐτης και Άννα Καλαϊτζίδου. 

► Φεστιβάλ & Βραβεία:
Ο ΕΧΘΡΟΣ ΜΟΥ συμμετείχε μεταξύ άλλων στα Διεθνή Φεστιβάλ του Λονδίνου, Πεκίνου, Μόντρεαλ, Ουάσινγκτον, Τεχεράνης, Αμβούργου, Ιστανμπούλ, κ.α., όπου τιμήθηκε με ένα Χρυσό, ένα Αργυρό, δύο Πρώτου Ανδρικού Ρόλου, δύο Ειδικά Βραβεία και ένα Βραβείο Κοινού.

Από την Ελληνική Ακαδημία Κινηματογράφου απέσπασε το 2014 τα Βραβεία Σκηνοθεσίας, Σεναρίου και Μοντάζ. 
► Πληροφορίες για τον σκηνοθέτη:
          Ο Γιώργος Τσεμπερόπουλος γεννήθηκε στην Αθήνα. Παιδί, έστηνε παιδικές παραστάσεις. Έφηβος φωτογράφιζε ρεαλιστικά. Στα 21, μπήκε στο σινεμά και δεν ξαναβγήκε. Του αρέσει η αφήγηση, το παραμύθι, οι άνθρωποι. Και η μουσική που τα απογειώνει. 

          Σπούδασε οικονομικά στο Οικονομικό Πανεπιστήμιο Αθηνών ενώ ταυτόχρονα δούλευε ως φωτογράφος. Σπούδασε σκηνοθεσία στο AFI του Los Angeles, όπου έζησε και εργάστηκε 7 χρόνια. Στην Αθήνα, ίδρυσε την Filmiki Productions SA όπου δούλεψε ως παραγωγός διαφημιστικών και ως σκηνοθέτης μεγάλου μήκους ταινιών. Πρώην μέλος του ΔΣ στο Ελληνικό Κέντρο Κινημ/φου, πρώην μέλος κριτικής επιτροπής στο Φεστιβάλ Θεσσαλονίκης. Ιδρυτικό μέλος της Ένωσης Σκηνοθετών/Παραγωγών και μέλος του ΔΣ στο Φεστιβάλ Θεσσαλονίκης και της Greenpeace Hellas.

Σκηνοθέτης/Παραγωγός και ενίοτε σεναρίστας: Μέγαρα 75΄, Woman in a Trap 20’, The Sojourner 25’, Harry Belten 55’, Ξαφνικός Έρωτας 95’, Άντε Γειά 100’, Πίσω Πόρτα 104’, Ο Εχθρός Μου 107’
Στο θέατρο: Τζέραρντ Μπραχ, Άρθουρ Μίλλερ, Ζαν Ανούιγ, Νόελ Κάουαρντ 

Μικρού μήκους: Περί Ορέξεως… Δύο 6’, Γιατροί Χωρίς Σύνορα, Αρμενία 20’, Harry Belten 55’, The Sojourner 20’, Woman in a Trap 20’, Ζεστές Εκ-Θέσεις 4’                        

Βραβεία: Έχει πάρει 2 βραβεία σκηνοθεσίας, 2 σεναρίου, 6 ηθοποιών του και 3 καλλίτερης ταινίας. Θα ήθελε να είναι και οπερατέρ.                                 
► Έγραψαν:  

«…Υποδειγματικά δομημένο σενάριο… απόλυτα πειστικοί πρωταγωνιστές … πρόκειται για έναν άνθρωπο -αλλά και μια ολόκληρη χώρα- μετέωρους ανάμεσα σε δύο δρόμους … δείχνει τα ιδεολογικά και ψυχολογικά αδιέξοδα με αφοπλιστική σαφήνεια … η σκηνοθεσία υπηρετεί διακριτικά χωρίς διδακτισμό … Ένα κομψά λαϊκό σινεμά…» Χρήστος Μήτσης, Αθηνόραμα
«… μια ταινία σοβαρή, χωρίς υποχωρήσεις, με ωραία ατμόσφαιρα, ευαισθησία αλλά και σατιρική διάθεση…» Νίνος Φένεκ Μικελίδης, Ελευθεροτυπία
«… Επιστροφή Τσεμπερόπουλου με θέμα τη χαμένη τιμή του νεοέλληνα, με ένα ευπρόσδεκτο, βατό και γοργό κινηματογραφικό αντίδοτο στον στυλιστικό «διεθνισμό» … Η ταινία του αναπνέει σωστά, μιλάει με φυσικότητα, κινείται με ρεαλισμό, εξελίσσεται με αληθοφάνεια…»  Θ.Κουτσογιαννόπουλος, Lifo http://www.lifo.gr/mag/cinema/2400
 
«… στιβαρός και ευαίσθητος ο σκηνοθέτης, παρατηρητής της εσωτερικής ανθρώπινης σύγκρου σης, … καταφέρνει με ανεπιτήδευτη άνεση να αποφύγει τις ευκολίες, να βυθιστεί στις γκρίζες ζώνες της σύγχρονης ζωής … Εύσημα στο Γιώργο Γάλλο, σ’ έναν δεύτερο ρόλο-κλειδί που αξίζει βραβεία …»  Λήδα Γαλανού, Εφημερίδα των Συντακτών http://www.efsyn.gr/?p=148972 
 «… Χωρίς εμμονές, συναισθηματισμούς και αγκυλώσεις, αλλά με ειλικρίνεια και καθαρή ματιά… μια από τις πιο σημαντικές ελληνικές ταινίες των τελευταίων χρόνων -κατά την ταπεινή μου άποψη- η καλύτερη ελληνική ταινία της σεζόν… Τολμηρός, διεισδυτικός, συνεπής “Ο εχθρός μου”, όχι μόνο δεν έχει να ζηλέψει τίποτε από ξένες ταινίες με παρόμοια θέματα., αλλά ίσως να είναι και πολύ καλύτερή τους …» Στράτος Κερσανίδης, left.gr  http://left.gr/news/oi-nees-tainies-tis-evdomadas-2
 
«… ένα χορταστικό κοινωνικό θρίλερ που αντιμετωπίζει τη σύγχρονη πραγματικότητα με τέχνη και τεχνική, με εξαιρετικό τον Μ.Μαυροματάκη, το σενάριο του Τσίρου υπηρετεί με μετρονόμο τόσο το σασπένς που κρατά το ενδιαφέρον, όσο και το εσωτερικό ξεφλούδισμα των ηρώων του…» Τάσος Θεοδωρόπουλος, iefimerida http://goo.gl/6Z2KiA
 «… Ο Τσεμπερόπουλος πλησιάζει το δράμα του με σοβαρότητα και αυτοκυριαρχία. Εξισορροπεί με λεπτότητα την ανάγκη του ήρωα του για δικαιοσύνη, με συναίσθηση ότι οι κοινωνικές ανισότητες είναι η πραγματική αιτία της τυφλής βίας. Αγγίζει προσεκτικά τον ανερχόμενο ρατσισμό και την ξενοφοβία, ρίχνει φως στη δυνατότητα του απλού ανθρώπου για ακραία βία, αλλά και στην ανθρωπιά που βρίσκεται κρυμμένη και στις πιο σκοτεινές καρδιές.. »  Joseph Proimakis, cineuropa.org  http://cineuropa.org/nw.aspx?t=newsdetail&l=en&did=244895
« ...Τι είναι αυτό που κάνει μια ταινία επίκαιρη; Τωρινή; Αναγκαία; …Ο Τσεμπερόπουλος στήνει ένα θρίλερ ηθικής αγωνίας που λειτουργεί αποτελεσματικά, δίχως διδακτισμό κι απλοϊκές ηθικολογίες. …η ταινία κατορθώνει να σε εμπλέκει απόλυτα, να κεντρίζει το ενδιαφέ ρον σου ως το τέλος κ ευτυχώς να μην προσφέρει εύκολες απαντήσεις κ ένα βολικό φινάλε …»  Γιώργος Κρασσακόπουλος, AthensVoice www.athensvoice.gr/culture/movie/ο-εχθρός-μου
